На једној од својих редовних седница на острву Вису, Председништво Антифашистичког већа народног ослобођења Југославије, 25. септембра 1944. године, донело је Указ о одликовању Александра Шорникова, Бориса Калинкина и Павела Јакимова Орденом народног хероја. Истим указом Иван Галактионов и Николај Вердеревски одликовани су Орденом партизанске звезде другог реда. Ордени су им уручени у ослобођеном Београду, октобра 1944. године. Од ослобођења Београда, октобра 1944. па до дефинитивне победе над фашизмом, маја 1945. године, авион Александра Шорникова стајао је на располагању Врховном штабу НОВ и ПОЈ и руководству Народноослободилачког покрета.